  Виталий Пронин Василий Четкарёв.Дэри ёросысь «Каменское» гурт кенешысь депутатъёс трос лэсьто калыклэсь улон-вылонзэ ӟечомытон понна. Соослэсь ужзэс 14-тӥ арзэ ни валаса нуэ Василий Четкарёв. В. Четкарёв вордскемын Дэри ёросысь Изгуртын 1958-тӥ арын. Ужаны кутскиз «Родина» колхозын электрик луыса, кивалтӥз фермаен, комсомол организациен, валтӥсь энергетик вал. Тодон-валан люказ Кун но муниципал службая Урал академиын. 2001-тӥ арын басьтӥзы интыысь аскивалтон удысэ. 3-тӥ ӧтчамзэ быръемын ни муниципал кылдытэтлы йыре. Солы сётэмын «Удмуртиысь кун но муниципал службая дано ужась» ним но уно данъян грамотаос. - Василий Николаевич, мар верасалды муниципалитетты сярысь?- Ёросамы 19 муниципал кылдытэт. Ми шоро-куспоез луиськом. Администрациямы 10 гурт пыре, отын 3 сюрс 120 мурт улэ.Жаляса пусъёно, милям нокыӵе производствомы ӧвӧл. «Родина» эштосмы куашказ. Озьы ик быризы ёросысь музонъёсыз юн гурт хозяйствоос. Но вань фермер хозяйствоосмы. Кылсярысь, 1990-тӥ аръёсы кылдӥз но умой возиське Василий Афанасьевлэн хозяйствоез. Со картошка, кубиста будэтэ, муш вордэ. Гурт калыклы со пуктӥз чебер черк, вордскем нуналъёссэс, юбилейёссэс но праздникъёсты пусйыны усто инты лэсьтӥз. Калык яратыса ветлэ магазиназ. Со понна гуртоос Василий Иосифовичлы тау каро.Умоен ватсаме потэ нимаз адямиослэсь 12 пилорама воземзэс. Корка, мунчо но музон юртъер пуктӥсьёслы соос туж умой юрттэт сёто, калыклы пиломатериал утчаса ветлоно уг луы.Муниципалитетмы Ижкарлы матэ интыяськемын бере, дорамы Ижысь гинэ ӧвӧл, быдэс элькунысьтымы адямиос улыны лыкто, чебер коркаос пукто. Таӵе улонмы кутскиз кылем даурлэн пумысеныз. Ӵапак соку адямиослы 10-15 сотка музъем дунтэк сётъямы. Озьы котькуд гуртын улӥсьёс но отын вордӥськемъёс лэсьтӥськыны кутскизы, нош берло дыре солэн кыкетӥ черодэз вуиз кадь - син азьын ӝутско выль коттедж посёлокъёс. Милям али 16 микрорайон лэсьтӥське. Матысь дыре толэзьлы быдэ ог 30 муртлы корка лэсьтыны разрешение сётӥськом. Адямиос мылкыд каремзыя 8-ысен 15 соткаозь музъем басьто. Озьы буш кыллись муосмы син азьын кулэсмо. Милям школаямы инты уг тырмы, нылпиос кык сменаен дышетско. Соин ик азьланьын одно выль школа пуктоно луоз.- Нош Изгурт но музон гуртъёс кызьы воштӥсько?- Изгуртын сямен ик, котькуд гуртын шыкыс кадь чебересь улон юртъёс ӝутско. Ватонэз ӧвӧл: данакез улӥсьёсмы Иже ужаны ветло. Калыкмы куанер уг улы, умоя демография, нылпиос уногес вордӥсько. Соин ик Изгуртысь нылпи садын ваньмызлы пиналъёслы инты уг тырмы ни. Озьы садикамы 100 пинал ветлэ, нош проектъя со 76 нылпилы гинэ учкемын. Инты но шедьтом, коньдон гинэ кулэ на. Быдэн 30 интыен садикъёсмы вань на Вуж Кены но Мешер гуртъёсын.Изгуртысь Дэри райполэн магазинэз куашкан калэ вуиз ни вал. Выль кузё шедьтӥм, «Ижтрейдинг» огазеяськон сое ӵыжак выльдӥз, табере отчы пыремед потытэк пырод, самообслуживание амалэн ужало. Калыклы со кельше.- Василий Николаевич, нош мар тӥледды тужгес сюлэмшугъяськытэ?- Жаляса верано, сюл-маськытӥсез но ӧжыт ӧвӧл. Кылсярысь, Изгуртэ, Мешере, Кеные но Сизьгуртэ газ вуттэмын, туэ Выль но Вуж Чультэмъёсы кыскыны чакламын вал, уксё ӧвӧлэн уж гуньдӥз, нош калык кыӵе возьма ни сое.Кытын кызьы, вылды, но милям школаямы инты уг тырмы, нылпиос кык сменаен дышетско. Соин ик азьланьын одно выль школа пуктоно луоз.Мукетыз лэчыт ужпум: паспортъёс сётъянъя, регистрацияя ёз - Дэриын. Соин ик котькыӵе справка басьтыны - пичи-а, бадӟым-а со - адямиослы отчы мыноно луэ, сюрес вылэ дырзэс но коньдонзэс быдто. Черк понна гуртоос Василий Иосифовичлы тау каро.- Калык кыӵе куронъёсын дорады лыктэ? Соос быдэстымонэсь-а?- Милям улӥсьёсмы - со милям бырйисьёсмы. Соослэсь одӥг куронзэс но лыдэ басьтытэк ум кельтӥське. Тросэзлэн юанъёссы герӟаськемын музъемен, ваньбурен, банкысь кредит басьтонэн, благоустройствоен, сюресъёсты тупатъянэн, гуртъёсты югдытонэн, газ кысконэн но музон ужпумъёсын.Ваньзэ соосты лыдэ басьтӥськом, но ваньзэ огдыре быдэстыны кужыммы ӧвӧл на. Но соосты ужан планамы пыртӥськом. Арлы быдэ декабрь толэзе вуоно арлы выль бюджет кутӥськом. Со бордын али ужаськом ни. Мынам матысь юрттӥсьёсы луо валтӥсь техник-землеустроитель Августа Вахтурова, валтӥсь эксперт Марина Вотякова, ужъёсты нуись Альбина Четкарёва но инспектор Ирина Четкарёва.Зэм, вань ужъёслы коньдон ноку уг тырмы, но югдурез тупатыны пӧртэм амалъёс утчаськом. Кытӥяз умой пӧрме, куддыръя кема дыр кулэ созэ я мукетсэ ужпумез быдэстыны. Но йырмес ошыса ум ветлӥське, бызьылӥськом-утчаськиськом.Геннадий Романов Туспуктӥз В. Беломорских Теги: гурт Дэриёрос Изгурт Кенешон улон-вылон  